Óvæntir atburðir , ástabrall og samskipti kynjanna , ranglæti og réttarmorð , absúrdismi , ráðabrugg og glæpaverk eru meðal viðfangsefna í kvikmyndum 20. frönsku kvikmyndahátíðarinnar , sem fram fer í Bíó Paradís frá 24. janúar til 2. febrúar . Mynd af brennandi stúlku ( Portrait d‘une jeune fille en feu ) eftir Céline Sciamma og Ég ákæri ( J‘accuse ) eftir Roman Polanski eru hápunktar úrvalsins . Kvikmyndaverðlaun Sólveigar Anspach verða veitt í fjórða sinn á Frönsku kvikmyndahátíðinni sem hefst 24. janúar . Að þessu sinni bárust hvorki fleiri né færri en 100 stuttmyndir í keppnina . Verðlaununum er ætlað að hvetja konur til dáða í kvikmyndagerð og eru veitt konum sem eru að stíga sín fyrstu skref í leikstjórn og eiga mest þrjár myndir að baki . Ein verðlaun verða veitt fyrir bestu stuttmynd á íslensku , önnur fyrir þá bestu á frönsku . Margrét Einarsdóttir búningahönnuður var rétt í þessu að vinna Guldbaggen , kvikmyndaverðlaun Svía , fyrir búninga í kvikmyndinni Eld & lågor eftir Måns Mårlind og Björn Stein . Margrét er vel þekkt í kvikmyndaheiminum en hún hefur m.a. unnið til nokkurra Edduverðlauna fyrir búninga ársins eins og í kvikmyndunum Hrútar , Vonarstræti og Á annan veg . Marta Sigríður Pétursdóttir kvikmyndarýnir Lestarinnar á Rás 1 segir Gullregn vera tragikómískan sálfræðitrylli um rasisma og vítahring ofbeldis sem flyst frá einni kynslóð til annarrar . Þó henni fatist aðeins flugið í blálokin sé hún á heildina litið mjög vel gerð kvikmynd sem skilji eftir sig óþægilega tilfinningu að áhorfi loknu . Thin Ice ( Ísalög ) er átta þátta umhverfispólitísk , spennudrama þáttaröð sem hefur verið í þróun og framleiðslu í um sex ár á vegum sænska framleiðslufyrirtækisins Yellow Bird og hins íslenska Sagafilm . Sýningar hefjast í Svíþjóð í febrúarbyrjun en á RÚV 16. febrúar . Lokamyndin með Avengers ( Endgame ) var lang tekjuhæsta kvikmynd síðasta árs í kvikmyndahúsum en hún halaði inn rúmar 92 milljónir króna , sem gerir hana að fimmtu tekjuhæstu kvikmynd kvikmyndahúsanna síðasta áratuginn . Samtals sáu rúmlega 66 þúsund manns myndina . Tekjur af bíóaðsókn dragast saman um 12% milli ára . Nanna Kristín Magnúsdóttir er tilefnd til Norrænu sjónvarpshandritaverðlaunanna fyrir Pabbahelgar , en þau verða veitt á Gautaborgarhátíðinni . Vefur Norræna kvikmynda - og sjónvarpssjóðsins ræddi við hana af því tilefni , en næsta leikstjórnarverkefni Nönnu er dans - og söngvamyndin Abbababb sem fer í tökur á árinu .